Intră acum și în grupul de
Prefectul de Suceava, Alexandru Moldovan, a participat, joi, la invitația ambasadorului Israelului în România, Reuven Azar, la evenimentul prilejuit de aniversarea a 76 de ani de la înființarea statului Israel.
Potrivit prefectului, începând din anul 1948 și până astăzi, un număr important de evrei din puternicele comunități ce au existat în Rădăuți, Siret, Fălticeni, Câmpulung și Vatra Dornei și-au croit un nou drum în viață, aducându-și contribuția, în calitate de cetățeni israelieni, la dezvoltarea și prosperitatea tânărului stat creat pe Pământul Făgăduinței.
Alexandru Moldovan a anunțat că a adresat ambasadorului Reuven Azar, precum și viceambasadorului Rami Teplitskiy, invitația de a veni în vizită în Bucovina, având convingerea că cu cei doi se va revedea în 23 mai la evenimentul de inaugurare a Muzeului de Istorie Siret – Memorialul Holocaustului Evreilor din Bucovina.
„De asemenea, am avut prilejul de a purta o discuție aplicată cu domnul Călin Coșar, președintele Camerei de Comerț și Industrie România – Israel, pe care l-am invitat să viziteze județul Suceava împreună cu reprezentanții oamenilor de afaceri israelieni pentru a explora posibilitățile de investiții și colaborare în parcurile industriale Salcea și Siret, chestiune care va fi concretizată în perioada imediat următoare”, a mai declarat prefectul Moldovan.